Sirdaryolik saylovchilar bilan samimiy muloqot

07.10.2021
Tadbirkorlar va ishbilarmonlar harakati – O‘zbekiston Liberal-demokratik partiyasidan O‘zbekiston Respublikasi Prezidentligiga nomzod Shavkat Mirziyoyev 7-oktabr kuni Sirdaryo tumanida viloyat saylovchilari bilan uchrashdi.
Uchrashuvni nomzodning Sirdaryo viloyati boʻyicha ishonchli vakili P.Ahmedjonova ochdi.
O‘zbekiston Respublikasi Prezidentligiga nomzod Shavkat Mirziyoyev oʻzining saylovoldi dasturi yuzasidan ma’ruza qildi.
Bu dastur mamlakatimiz taraqqiyotini yangi bosqichga koʻtarishga qaratilgan oʻnta ustuvor yoʻnalishdan iborat. Bular - iqtisodiyotni ilm va yuqori texnologiyalar asosida rivojlantirish, faol tadbirkorlik va manzilli moliyaviy koʻmak orqali kambagʻallikni qisqartirish, qishloq xoʻjaligida samaradorlikni oshirish, ta’lim sifatini yaxshilash va raqobatbardosh kadrlar tayyorlash, aholi salomatligini mustahkamlash, hududlarni mutanosib rivojlantirish, davlat boshqaruvi tizimini takomillashtirish, adolat va qonun ustuvorligini ta’minlash, ochiq va pragmatik tashqi siyosat yuritish, madaniy-ma’naviy sohalarni yuksaltirish yoʻnalishlaridir.
Ma’ruzada Sirdaryo viloyatida yuz berayotgan oʻzgarishlar qisqacha aytib oʻtildi. Xususan, oʻtgan besh yilda viloyatda mahalliy sanoat mahsuloti ishlab chiqarish va xizmat koʻrsatish hajmlari qariyb 2 barobarga oshgan.
Viloyatga jalb qilingan sarmoyalar hajmi 3,5 barobar, toʻgʻridan-toʻgʻridan xorijiy investitsiyalar esa 9 barobarga oʻsgan.
Asosiy e’tibor mavjud muammolarni hal etish, viloyatni barcha sohalar boʻyicha rivojlantirish va aholi hayotini yaxshilash masalalariga qaratildi.
Shu maqsadda nomzod tomonidan besh yillik dastur loyihasi ishlab chiqilgan. Xususan, qishloq xoʻjaligi mahsulotlari ishlab chiqarish hajmini 2 barobarga oshirish moʻljallangan. Bunga foydalanishdan chiqqan yerlarni oʻzlashtirish, melioratsiyani yaxshilash, urugʻchilik, baliqchilik, chorvachilik va anor yetishtirishni rivojlantirish orqali erishilishi aytildi.
Viloyatda sanoat ravnaqi, yuqori qoʻshilgan qiymatli mahsulotlar ishlab chiqarish uchun imkoniyatlar koʻp. Shuning uchun har bir tumanda Loyiha guruhi tashkil etilib, “drayver” sohalardagi loyihalar moliyalashtirilishi ta’kidlandi.
Umuman olganda, viloyatda kelgusi besh yilda energetika, kimyo, toʻqimachilik, qurilish materiallari, farmatsevtika va boshqa tarmoqlarda 5 milliard dollarlik 2 mingta investitsiya loyihasi amalga oshirilishi maqsad qilingan. Bu 60 mingta doimiy ish oʻrni yaratish imkonini beradi. Shu davrda viloyat eksportini 5 barobarga oshirib, yiliga 1 milliard dollarga yetkazish mumkinligi qayd etildi.
Nomzod uy-joy qurish, yoʻl-transport va muhandislik infratuzilmasini rivojlantirish borasidagi vazifalarga ham toʻxtaldi. Jumladan, kelgusi besh yilda 10 ming xonadonli uy-joylar barpo etilishi rejalashtirilgan. Ichimlik suvi va oqova tarmoqlari yaxshilanadi. Avtomobil yoʻllari ta’mirlanadi va yangilari quriladi. Viloyatni Tojikiston orqali Fargʻona vodiysi bilan bogʻlovchi tranzit avtobus yoʻnalishlari yoʻlga qoʻyiladi.
Ta’lim, sogʻliqni saqlash sohalaridagi rejalar ham bayon qilindi.
- Yangi O‘zbekistonni barpo etish,  olib borayotgan islohotlarimizning samaradorligini oshirish uchun  bugun bizga ma’rifatli boshqaruv – ilm-fan va adolatli qonunlarga asoslangan, oqilona va samarali boshqaruv kerak. Endi odamlar dardiga beparvo  boʻlgan, “aytganim – aytgan,  deganim – degan” qabilida ishlaydigan rahbarlarni xalq ham, hayot ham qabul qilmaydi, - dedi Shavkat Mirziyoyev.
Nomzod oʻz dasturidagi rejalarni amalga oshirish uchun barcha imkoniyatlar borligi, bunda mehnatsevar sirdaryoliklar ishonchiga suyanishini ta’kidladi.
Uchrashuvda partiya vakillari, mehnat faxriylari, yoshlar soʻzga chiqib, O‘zbekiston Respublikasi Prezidenti saylovida Shavkat Mirziyoyev nomzodini qoʻllab-quvvatlashini ta’kidladi va boshqalarni ham shunga chaqirdi.